Ryanair

Ryanair i Norge

Ryanair startet sine flygninger til Torp fra London Stansted i 1997. Etter at flyplassavgiftene ble redusert, åpnet Ryanair ruter til Haugesund lufthavn i 2003. Moss lufthavn, Rygge ble Ryanairs tredje, norske destinasjon i 2009, og pr. april 2013 har Ryanair opp til sju basefly på Rygge (på sommeren). Torp og Rygge kalles Oslo i Ryanairs terminologi, sistnevnte er ikke så mye lenger unna enn 'Oslo Hovedflyplass' Gardermoen – mens Torp ligger ved Sandefjord.
Fra Haugesund flyr Ryanair til London-Stansted, Alicante, Málaga, Pisa, Palma de Mallorca og Bremen. Ryanair mistet avgiftsrabatten i 2006, men det lokale næringslivet subsidierer Ryanairs ruter ved å betale disse avgiftene.
Fra Sandefjord Torp flyr Ryanair til – Alghero, Alicante, Bremen, Edinburgh, Liverpool, London-Stansted, Málaga, Milano-Bergamo, Palma de Mallorca, Pisa og Pescara. Grunnet den store satsingen på Moss lufthavn Rygge har flere og flere ruter byttet side av fjorden og Ryanairs rutenettverk fra Torp blir stadig redusert.
Ryanair opprettet base ved Moss lufthavn Rygge den 1. mars 2010 og er den største i Norge, herfra tilbyr Ryanair forbindelser til 42 destinasjoner: Faro, Alicante, Barcelona, Valencia, Palma de Mallorca, Ibiza, Aarhus, Tammerfors, Beziers, La Rochelle, Kos, Thessaloniki, Palermo, Zadar, Berlin, Brussel-Charleroi, Dublin, Malta, Gdańsk, Gran Canaria, Kaunas, Kraków, Liverpool, London-Gatwick, London-Stansted,Tallinn, Madrid, Manchester, Málaga, München-Memmingen, Newcastle, Paris-Beauvais, Paris-Vatry, Riga, Roma, Venezia, Frankfurt-Hahn, Manchester, Poznań, Wrocław, Łódź, Bergamo, Khaniá, Korfu, Toulon og Pula. Ryanair offentliggjorde de siste seks destinasjonene pr 1.11.11.

Nedleggelse av basen på Rygge om flypassasjeravgift innføres

Ryanairs kommersielle direktør, David O'Brien bekreftet til NRK  i desember 2015 at basen på Moss lufthavn Rygge legges ned om flypassasjeravgiften innføres 1. april 2016.

Gebyrer

Selskapet er kjent for sine 'kreative' gebyrer. Man betaler innsjekkingsgebyr ved selv å printe ut boarding pass. Innsjekkingsgebyret har vært omstridt, siden den er obligatorisk dersom man skal benytte seg av flybilletten. Bestillingssiden tar imidlertid dette gebyret tidlig i prosessen, og alle tilbudsbilletter er uten innsjekkingsgebyr, dermed kan slike billetter markedsføres med lave priser. Med mindre man benytter et forhåndsbetalt Mastercard (disse selges som gavekort i Norge), må man også betale et gebyr når man betaler billetten. Det gebyrfrie alternativet med forhåndsbetalt Mastercard tillater Ryanair å hevde at kortgebyret ikke er obligatorisk, og at man dermed slipper å ta den med i all markedsføring av pris.
I tillegg til disse obligatoriske gebyrene, er det en del mer valgfrie gebyrer for å sjekke inn bagasje og få lov til å være blant de første til å gå ombord flyet slik at man kan velge sete. Resultatet er meget rimelige billetter – typisk under kr 100 om man bestiller et par uker før avreise.

Likt og mislikt

De lave prisene har gitt Ryanair en eventyrlig suksess og imponerende kundeantall i det ene markedet etter det andre. I flere år i etterkant av 2001 var Ryanair det eneste europeiske flyselskapet som gikk med overskudd.
Samtidig har det vært en rekke kontorversielle saker i media, både i Storbritannia og i Norge.
Forholdet mellom Forbrukerombudet og Ryanair har vært anstrengt fordi Ryanairs markedsføring og kundebehandling ifølge Forbrukerombudet ikke har vært i tråd med norske regler til enhver tid. Ryanair fikk imidlertid medhold på de fleste punkter i en tvist mot Forbrukerombudet som til slutt endte i Lagmannsretten.  Blant forretningsreisende er Ryanair det minst populære flyselskapet. Også fagbevegelsen har vært kritiske til selskapets policy overfor medarbeidere. Misfornøyde Ryanairkunder har opprettet sitt eget nettsted. Selskapet prøvde å stoppe dette, men fikk ikke gjennomslag for sine synspunkter.
Selskapet har gjentatte ganger tatt til orde for at man ikke skal erstatte flybilletter for mer enn prisen av billettene, f.eks. ikke betale for hotell ved kansellerte fly som følge av vulkanutbrudd etc. Men dette er foreløpig ikke tillatt av EU, noe Ryanair mener er urettferdig da buss, ferge og tog slipper betale kost og losji til tross for at deres billetter ofte er dyrere enn flybilletter.
En annen kilde til kontovers er påstander om at Ryanair mottar ulovlig økonomisk støtte fra enkelte europeiske flyplasser  noe som i tilfelle ville gitt Ryanair gunstigere vilkår enn det konkurrentene har. Den påståtte støtten skal gis i form av fordelaktig avgiftspolitikk. Det er emnet for  dokumentarfilmen "Low cost, journey to the land of wild capitalism".
Ifølge nettsiden http://airlineratings.com skal passasjerne i gjennomsnitt ha gitt Ryanair 3 stjerner på en skala fra 1 til 10. (2014)